b'\n_START_ARTICLE_\nPenya Solera\n_START_SECTION_\nConstituci\xc3\xb3\n_START_PARAGRAPH_\nLa penya va n\xc3\xa9ixer el 1944, a partir d\'un grup d\'amics afeccionats al FC Barcelona que es reunien al bar Solera, situat a la Rambla i molt a prop de la font de Canaletes._NEWLINE_Els promotors foren, entre d\'altres, Josep Samitier, Jaume Ramon i Evarist Murtra, als quals s\'afegiren posteriorment jugadors blaugranes com ara Ramallets, Mariano Mart\xc3\xadn, C\xc3\xa9sar i Biosca. Nicolau Casaus, que n\'acabaria sent l\'\xc3\xa0nima, s\'hi incorpora m\xc3\xa9s tard._NEWLINE_En aquella primera \xc3\xa8poca, la penya organitzava viatges per seguir el Bar\xc3\xa7a, aix\xc3\xad com activitats l\xc3\xbadiques i partits de futbol amb altres penyes i entitats._NEWLINE_Progressivament, la penya an\xc3\xa0 canviant de seu social, primer al passatge M\xc3\xa9ndez Vigo, despr\xc3\xa9s al carrer Trafalgar i m\xc3\xa9s tard a la torre Urquinaona, carrer Pelai i carrer porvenir (actualment Avenir).\n_START_SECTION_\nL\'\xc3\xa8poca daurada\n_START_PARAGRAPH_\nEn la d\xc3\xa8cada dels cinquanta, la penya visqu\xc3\xa9 la seva m\xc3\xa0xima esplendor. Promogu\xc3\xa9 un barcelonisme assenyat i confraternitzador amb les altres afeccions, aix\xc3\xad com una visi\xc3\xb3 relaxada i l\xc3\xbadica de la vida._NEWLINE_La Penya Solera va actuar aix\xc3\xad mateix com a catalitzador del naixement d\'altres penyes del Bar\xc3\xa7a, fins al punt que moltes van adoptar el mateix nom de "Solera". M\xc3\xa9s tard, es va imposar ja el sobrenom de penyes barcelonistes o blaugranes. La mateixa Penya Solera va passar a denominar-se Penya barcelonista Solera a partir del 1952._NEWLINE_La Penya barcelonista Solera va anar agafant una gran import\xc3\xa0ncia dins el m\xc3\xb3n barcelonista i esdevingu\xc3\xa9 un poder f\xc3\xa0ctic durant les presid\xc3\xa8ncies del club d\'Agust\xc3\xad Montal Galobart, Enric Mart\xc3\xad i Carreto, Francesc Mir\xc3\xb3-Sans, Enric Llaudet i Agust\xc3\xad Montal Costa.\n_START_SECTION_\nProblemes amb el r\xc3\xa8gim franquista\n_START_PARAGRAPH_\nL\'any 1954 les autoritats franquistes van dictar una ordre d\'expulsi\xc3\xb3 d\'Espanya contra Nicolau Casaus, acusat de retirar una fotografia del dictador de l\'entrada del local social. Finalment, la intervenci\xc3\xb3 personal de Jos\xc3\xa9 Mar\xc3\xada de Coss\xc3\xado i de Josep Samitier ho va poder evitar, per\xc3\xb2 Casaus hagu\xc3\xa9 de deixar-ne la presid\xc3\xa8ncia.\n_START_SECTION_\nDecad\xc3\xa8ncia i desaparici\xc3\xb3\n_START_PARAGRAPH_\nA comen\xc3\xa7aments de la d\xc3\xa8cada dels noranta, la penya va entrar en decad\xc3\xa8ncia i finalment es dissolgu\xc3\xa9.'